A görög anthológiából (Philodémosz)
Ó láb, ó lábszár, s amikért elzülleni nem kár,
       ó comb, ó lágyék, tompora s gömbölyü far! 
Ó váll, ó emlők, s te megejtő karcsu nyak íve, 
       ó gyönyörű két kéz! ó szemek, őrületem!
Ó buja mozdulatok, s szájt szájra füző buja nyelvek 
       csókjai, ó ideget fölkavaró buja hang!
Nem görög asszony szült, Flórám, és nem dalolod bár 
       Sapphót – Perseus is hindu leányt szeretett!
Versek